Jelaskan Pembangunan dari AH-64 Apache dalam bahasa melayu

Berikutan pembatalan program AH-56 Cheyenne bagi memberi laluan kepada projek-projek Tentera Udara Amerika Syarikat dan Kor Marin Amerika Syarikat seperti A-10 Thunderbolt II dan Harrier Jump Jet, Tentera Darat Amerika Syarikat memerlukan sebuah pesawat bagi memenuhi peranan serangan anti kereta kebal yang mana masih menjadi tanggungjawab di bawah tentera darat; Perjanjian Key West 1948 melarang tentera darat daripada menggunakan pesawat kepak kaku. Pihak tentera darat mahukan sebuah helikopter yang lebih baik berbanding AH-1 Cobra dari segi kuasa tembak, prestasi dan jarak. Ia harus memiliki keupayaan untuk terbang dalam misi nap-of-the-earth (NoE). Tentera Darat A.S kemudian mengeluarkan Permintaan Untuk Cadangan bagi program Helikopter Penyerang Termaju pada tahun 1972.

Cadangan-cadangan untuk program ini kemudian dihantar oleh lima buah pengeluar iaitu: Bell, Boeing Vertol (bekerjasama dengan Grumman), Hughes, Lockheed, dan Sikorsky. Pada 1973, Jabatan Pertahanan Amerika Syarikat telah memilih dua peserta akhir iaitu firma Bell dan Hughes Aircraft/Toolco Aircraft Division (kemudian Hughes Helicopters). Pemilihan ini menandakan permulaan fasa 1 persaingan program ini.

Setiap firma kemudian membina helikopter prototaip bagi mengharungi program ujian penerbangan. Helikopter prototaip buatan Hughes iaitu Model 77/YAH-64A telah melakukan penerbangan sulung pada 30 September, 1975, sementara prototaip dari firma Bell iaitu Model 409/YAH-63A pula melakukan penerbangan sulung sehari kemudian. Selepas menilai keputusan ujian, pihak tentera darat telah memilih helikopter buatan Hughes Helikopters iaitu YAH-64A berbanding YAH-63A buatan Bell pada 1976. Antara alasan bagi pemilihan YAH-64A termasuk bilah rotor utamanya yang lebih tahan kerosakan dan ketidakstabilan susunan giar pendaratan tiga roda pada helikopter YAH-6.

Helikopter AH-64A kemudian memasuki fasa 2 program HPT. Dalam fasa ini, Hughes akan membina tiga buah helikopter AH-64 pra-pengeluaran dan menaiktaraf dua buah helikopter prototaip AH-64 yang digunakan dalam ujian penerbangan dan darat kepada standard yang sama. Persenjataan dan sistem-sistem penderia digabungkan dan diuji pada masa ini, termasuk peluru berpandu Hellfire.